b'\n_START_ARTICLE_\nOsemnajsta egip\xc4\x8danska dinastija\n_START_PARAGRAPH_\nOsemnajsta egip\xc4\x8danska dinastija je bila prva dinastija staroegip\xc4\x8danskega Novega kraljestva, ki je vladal od 1549/1550 pr. n. \xc5\xa1t. do 1292 pr. n. \xc5\xa1t. V njej je bilo nekaj najslavnej\xc5\xa1ih egip\xc4\x8danskih faraonov, vklju\xc4\x8dno s Tutankamonom, katerega grobnico so odkrili leta 1922. Dinastija je znana tudi kot Tutmozidska dinastija, ker so v njej vladali kar \xc5\xa1tirje Tutmozi. _NEWLINE_Med najslavnej\xc5\xa1e faraone iz Osemnajste dinastije spadata Ha\xc4\x8depsut (vladala od okoli 1479-1458 pr. n. \xc5\xa1t.), vladarica z najdalj\xc5\xa1im vladarskim sta\xc5\xbeem, in heretski faraon Ehnaton (vladal od okoli 1353\xe2\x80\x931336 pr. n. \xc5\xa1t.),  ki je vladal skupaj s kraljico Nefretete. _NEWLINE_Osemnajsta dinastija je izjemna tudi zato, ker sta v njej samostojno vladali kar dve \xc5\xbeenski: Ha\xc4\x8depsut, ki se \xc5\xa1teje za enega od najbolj inovativnih egip\xc4\x8danskih vladarjev, in Neferneferuaton, bolj znana kot Nefretete._NEWLINE_Osemnajsta dinastija je bila prva od treh dinastij egip\xc4\x8danskega Novega kraljestva, v katerem je Egipt dosegel svoj vi\xc5\xa1ek.\n_START_SECTION_\nZgodnje obdobje\n_START_PARAGRAPH_\nOsemnajsto dinastijo je ustanovil Ahmoz I., brat ali sin faraona Kamosa, zadnjega vladarja iz Sedemnajste dinastije, ki je izgnal Hikse. Za\xc4\x8detek Ahmozove vladavine se \xc5\xa1teje za prehod iz drugega vmesnega obdobja v Novo kraljestvo. Ahmoza I. je nasledil sin Amenhotep I.,  katerega vladavina je bila relativno mirna. _NEWLINE_Zgleda, da Amenhotep I. ni imel mo\xc5\xa1kih potomcev, zato ga je nasledil Tutmoz I., ki se je verjetno pri\xc5\xbeenil v kraljevo dru\xc5\xbeino. Med njegovo vladavino je ozemlje Egipta doseglo najve\xc4\x8dji obseg. Na severu je segalo do Karkemi\xc5\xa1a na Evfratu, na jugu pa do Kurgusa nad \xc4\x8detrtim Nilovim kataraktom.  Tutmoza I.  sta  nasledila h\xc4\x8derka Ha\xc4\x8depsut  in Tutmoz II. Ha\xc4\x8depsut je po mo\xc5\xbeevi smrti  ve\xc4\x8d kot dvajset let vladala v imenu svojega mladoletnega pastorka, kasnej\xc5\xa1ega faraona Tutmoza III. _NEWLINE_Tudi Tutmoz III., ki je postal znan kot najve\xc4\x8dji voja\xc5\xa1ki faraon vseh \xc4\x8dasov, je vladal dolgo \xc4\x8dasa. Na stara leta  je skupaj z njim vladal sin Amenhotep II., katerega je nasledil Tutmoz IV., njega pa sin Amenhotep III. Med njegovo vladavino je dinastija dosegla svoj vi\xc5\xa1ek. Amenhotep III. se je lotil ob\xc5\xa1irnih gradenj, s katerimi se lahko primerjajo samo gradnje Ramzesa II. iz Devetnajste dinastije.\n_START_SECTION_\nAmarnsko obdobje\n_START_PARAGRAPH_\nAmenhotep III. je morda dvanajst let delil prestol s svojim sinom Amenhotepom IV., ki se je kasneje preimenoval v Ehnatona. Njegovo domnevno sovladanje  je \xc5\xa1e vedno predmet razprav. Nekateri strokovnjaki  trdijo, da je bilo dalj\xc5\xa1e, drugi da je bilo kraj\xc5\xa1e, tretji pa, da ga sploh ni bilo._NEWLINE_Amenhotep IV. se je v Ehnatona preimenoval  v petem letu svojega vladanja in preselil egip\xc4\x8dansko prestolnico v Amarno. Med njegovo vladavino je son\xc4\x8dni disk Aton najprej postal najpomembnej\xc5\xa1e bo\xc5\xbeanstvo in nazadnje edini bog.  Ali je to pomenilo resni\xc4\x8dni monoteizem, je \xc5\xa1e vedno predmet razprav znotraj akademske skupnosti. Nekateri navajajo, da je Ehnaton ustvaril  monoteizem, medtem ko drugi trdijo, da  obstoje\xc4\x8di kult sonca zamenjal z drugim in ni nikoli povsem opustil drugih tradicionalnih egip\xc4\x8danskih bo\xc5\xbeanstev._NEWLINE_Kasneje so Egip\xc4\x8dani na tako imenovano amarnsko obdobje gledali kot na neposre\xc4\x8deno  zmoto. Dogodki po Ehnatonovi smrti niso jasni. Iz tega obdobja je znanih nekaj posameznikov, na primer  Smenhkare in  Neferneferuaton, njihova relativna umestitev in zgodovinska vloga pa so \xc5\xa1e vedno predmet razprav. Leta 1332 pr. n. \xc5\xa1t. je na prestol pri\xc5\xa1el Tutankamon, ki je \xc5\xbee mlad umrl.\n_START_SECTION_\nAj in Horemheb\n_START_PARAGRAPH_\nZadnja dva \xc4\x8dlana Osemnajste dinastije, Aj in Horemheb, sta bila pred ustoli\xc4\x8denjem visoka funkcionarja na kraljevem dvoru. Da bi pri\xc5\xa1el na oblast se je Aj morda poro\xc4\x8dil s Tutankamonovo vdovo, ki je kmalu zatem umrla. Aj je vladal zelo malo \xc4\x8dasa. Nasledil ga je Tutankamonov general  Horemheb. Ker Tutankamon ni imel otrok, je morda prav njega izbral za svojega  mogo\xc4\x8dega naslednika. Horemheb je na prestol pri\xc5\xa1el morda z dr\xc5\xbeavnim udarom. Umrl je brez otrok. Za svojega naslednika je izbral Ramzesa I., ki je prestol zasedel leta 1292 pr. n. \xc5\xa1t. kot prvi faraon Devetnajste dinastije.\n_START_SECTION_\nDatiranje\n_START_PARAGRAPH_\nDatiranje z ogljikom 14 je pokazalo, da je Osemnajsta dinastija  za\xc4\x8dela vladati nekaj let pred dogovorjenim letm 1550 pr. n. \xc5\xa1t. Meritve ka\xc5\xbeejo na obdobje 1570-1544 pr. n. \xc5\xa1t. s povpre\xc4\x8djem  leta 1557 pr. n. \xc5\xa1t.'